משחקי הסיבוב הראשון בטורניר המכללות הושלמו הלילה (בין שישי לשבת) עם 16 המשחקים הנותרים, ובניגוד ליום המשחקים הקודם, הפעם קיבלנו מנה גדושה של סנסציות, אפילו בסטנדרטים הגבוהים של הטורניר הכי משוגע בספורט. משחקי הסיבוב השני ייפתחו כבר הערב.
באיזור הדרום סיימה דיוק (2) את דרכה מוקדם בהרבה מהצפוי אחרי הפסד מדהים 75:70 מול ליהיי (15) הקטנטנה, שקיבלה 30 נקודות מסי ג'יי מקולום בדרך למפגש בסיבוב השני מול קסבייר (10) שרשמה הפתעה קטנה משלה עם 63:67 על נוטרדאם (7).
אחרי שבכל ההיסטוריה של הטורניר עד הלילה נרשמו רק ארבעה ניצחונות של מדורגות 15 על מדורגות 2, קיבלנו תרחיש דומה גם באיזור המערב, כשמיזורי (2) השאפתנית ספגה הפסד בלתי נתפס 86:84 לנורפלוק סטייט (15) במשחק הפכפך ודרמטי במיוחד, והיא תחכה לפלורידה (7) שהביסה 45:71 את וירג'יניה (10). מישיגן סטייט (1) עשתה את העבודה עם 67:89 על LIU ברוקלין (16), ויריבתה הבאה תהיה סיינט לואיס (9) שגברה 54:61 על ממפיס (8).
גם באיזור המערב התיכון תפסו כמה סינדרלות את הכותרות, ואוהיו (13) הדהימה את מישיגן (4) עם 60:65, בדרך למפגש בלתי ייאמן עם דרום פלורידה (12) שהשפילה את טמפל (5) עם 44:58. צפון קרוליינה (1) נמנעה מהסתבכויות עם 58:77 על ורמונט (16), והיא תפגוש את קרייטון (8) ששרדה קרב מותח מול אלבמה (9) וניצחה 57:58.
קנזס (2) דרסה 50:65 את דטרויט (15) בדרך למפגש מול פרדו (10) שעקצה את סיינט מרי (7) עם 69:72. ג'ורג'טאון (3) הסתדרה עם בלמונט (14) וניצחה 59:74, והיא תפגוש את צפון קרוליינה סטייט (11) שהפתיעה את סן דייגו סטייט (6) עם 65:79. באיזור המזרח, פלורידה סטייט (3) התעשתה בזמן לפני שכמעט מעדה מול סיינט בונאוונטור (14) וניצחה 63:66, והיא מחכה לסינסינטי (6) שהדיחה את טקסס (11) עם 59:65.